CELEX: 22015D0001(01)
Language: hr
Date: 2015-03-10 00:00:00
Title: Odluka br. 1/2015 Posebnog odbora za carinsku suradnju i olakšavanje trgovine između država CARIFORUM-a i EU-a od 10. ožujka 2015. o odstupanju od pravila o podrijetlu utvrđenih Protokolom I. uz Sporazum o gospodarskom partnerstvu između država CARIFORUM-a, s jedne strane, i Europske zajednice i njezinih država članica, s druge strane, kako bi se u obzir uzela posebna situacija Dominikanske Republike u vezi s određenim tekstilnim proizvodima [2015/600]

16.4.2015   
            
            
               HR
            
            
               Službeni list Europske unije
            
            
               L 99/34
            
         ODLUKA br. 1/2015 POSEBNOG ODBORA ZA CARINSKU SURADNJU I OLAKŠAVANJE TRGOVINE IZMEĐU DRŽAVA CARIFORUM-A I EU-A
   od 10. ožujka 2015.
   o odstupanju od pravila o podrijetlu utvrđenih Protokolom I. uz Sporazum o gospodarskom partnerstvu između država CARIFORUM-a, s jedne strane, i Europske zajednice i njezinih država članica, s druge strane, kako bi se u obzir uzela posebna situacija Dominikanske Republike u vezi s određenim tekstilnim proizvodima [2015/600]
   POSEBNI ODBOR ZA CARINSKU SURADNJU I OLAKŠAVANJE TRGOVINE
   uzimajući u obzir Sporazum o gospodarskom partnerstvu između država CARIFORUM-a, s jedne strane, i Europske zajednice i njezinih država članica, s druge strane, a posebno članak 39. stavak 2. njegova Protokola I.,
   budući da:
   
               (1)
            
            
               Sporazum o gospodarskom partnerstvu između država CARIFORUM-a, s jedne strane, i Europske zajednice i njezinih država članica, s druge strane (1), („SGP CARIFORUM – EU”) privremeno se primjenjuje od 29. prosinca 2008. između Europske unije (EU) i Antigve i Barbude, Bahama, Barbadosa, Belizea, Dominike, Dominikanske Republike, Grenade, Gvajane, Jamajke, Svetog Kristofora i Nevisa, Svete Lucije, Svetog Vincenta i Grenadina, Surinama te Trinidada i Tobaga.
            
         
               (2)
            
            
               U vezi s definicijom pojma „proizvodi s podrijetlom” i metodama administrativne suradnje, u Protokolu I. uz SGP navedena su pravila o podrijetlu za uvoz u EU proizvoda podrijetlom iz država CARIFORUM-a.
            
         
               (3)
            
            
               U skladu s člankom 39. stavkom 2. Protokola I. uz SGP mogu se odobriti odstupanja od navedenih pravila o podrijetlu ako su ta odstupanja opravdana razvojem postojećih industrija ili izgradnjom novih industrija u državama CARIFORUM-a. Nadalje, člankom 39. stavkom 6. točkom (b) tog Protokola predviđa se da pri razmatranju zahtjevâ za odstupanje posebno treba uzeti u obzir one slučajeve u kojima bi primjena postojećih pravila o podrijetlu znatno utjecala na sposobnost postojeće industrije u državi ili državama CARIFORUM-a da nastavi izvoziti u EU, a posebno ako bi to moglo dovesti do prekida njezinih djelatnosti.
            
         
               (4)
            
            
               Dana 14. srpnja 2014. predsjednik Posebnog odbora za carinsku suradnju i olakšavanje trgovine između država CARIFORUM-a i EU-a zaprimio je zahtjev Dominikanske Republike za odstupanje kako bi se uzela u obzir posebna situacija te države u pogledu određenih tekstilnih proizvoda. Dana 8. listopada i 3. studenoga 2014. predsjednik je primio dodatne informacije na svoje zahtjeve od 18. srpnja i 28. listopada 2014.
            
         
               (5)
            
            
               U skladu s člankom 13. Protokola I. uz SGP, uvjeti za stjecanje statusa proizvoda s podrijetlom koji su navedeni u glavi II. Protokola I. moraju biti ispunjeni u svakom trenutku u državama CARIFORUM-a ili EU-u. Haiti je potpisao, ali još nije ratificirao niti privremeno primjenjuje SGP te se stoga u okviru Sporazuma ne smatra državom CARIFORUM-a. U skladu s člankom 8. Protokola I., postupci kao što su pranje, glačanje ili prešanje tekstila, stavljanje ili tiskanje oznaka, etiketa ili logotipa, jednostavno pakiranje u vrećice, sanduke ili kutije ili kombinacija dvaju ili više takvih postupaka smatraju se nedostatnim postupcima obrade ili prerade za stjecanje statusa proizvoda s podrijetlom. Stoga bi trebalo odobriti odstupanje od odredaba članka 8. i članka 13. stavka 1. Protokola radi priznavanja statusa proizvoda s podrijetlom konačnim proizvodima koji se iz Dominikanske Republike izvoze u EU.
            
         
               (6)
            
            
               Dominikanska Republika zatražila je odstupanje od pravila o podrijetlu iz Protokola I. uz sporazum SGP CARIFORUM – EU u odnosu na tekstilne proizvode iz oznaka HS 6203.42, 6107.11 i 6109.10 uvezene u EU od 1. siječnja 2012. do 31. prosinca 2016., u skladu s člankom 39. stavkom 2. tog Protokola. Zahtjev se temelji na činjenici da je industrija u teškoj situaciji zbog toga što obrada i prerada koja se obavlja u susjednom Haitiju utječe na sukladnost s pravilima o podrijetlu iz sporazuma SGP CARIFORUM – EU. Kada Dominikanska Republika više ne bi bila u mogućnosti nabavljati proizvode iz Haitija, to bi se izuzetno nepovoljno odrazilo na daljnji izvoz proizvoda tekstilne industrije Dominikanske Republike u EU. Odstupanje bi pridonijelo stabilnosti proizvodnje i razvoju industrije te očuvanju radnih mjesta u Dominikanskoj Republici i na Haitiju.
            
         
               (7)
            
            
               Odstupanje se ne smije odobriti za gaće iz oznake HS 6107.11. Ti se proizvodi pletu ili kroje u Dominikanskoj Republici te zatim šivaju, dorađuju i pakiraju na Haitiju. Navedeni se proizvodi prevoze u EU izravno s Haitija u provozu kroz državno područje Dominikanske Republike bez naknadne obrade u toj državi. Sporazum SGP CARIFORUM – EU stoga se ne primjenjuje jer se roba ne obrađuje niti prerađuje u dostatnoj mjeri u Dominikanskoj Republici da bi mogla dobiti status proizvoda s podrijetlom.
            
         
               (8)
            
            
               Zahtjevom je obuhvaćeno razdoblje od siječnja 2012. do prosinca 2016. Traži se retroaktivna primjena od 2012. Međutim, uvjet je da su se do trenutka odobravanja odstupanja ispravno primjenjivala pravila o podrijetlu iz sporazuma SGP CARIFORUM – EU. Odstupanje od pravila stoga bi trebalo odobriti s učinkom od datuma donošenja Odluke Posebnog odbora za carinsku suradnju i olakšavanje trgovine između država CARIFORUM-a i EU-a o odobravanju odstupanja. S obzirom na trenutačni status Haitija u okviru sporazuma SGP CARIFORUM – EU, odstupanje bi trebalo odobriti za razdoblje od dvije godine, kako bi se Dominikanskoj Republici omogućilo da se pripremi za usklađivanje s pravilima o stjecanju podrijetla te proizvođačima osigurala predvidivost.
            
         
               (9)
            
            
               Odstupanje se traži za očekivanu godišnju količinu izvoza u EU u visini od 407 452 komada hlača od traper-platna iz oznake HS 6203.42. Na temelju statističkih podataka za razdoblje od 2009. do 2013. prosječni godišnji uvoz hlača od traper-platna iz Dominikanske Republike u Uniju iznosio je oko 63 000 komada hlača. U 2012. uvoz se znatno povećao te je iznosio približno 250 000 komada. U 2013. uvoz je ponovno pao na približno 40 000 komada. Kvota odstupanja stoga se utvrđuje na razini najvećeg uvoza iz Dominikanske Republike koji je zabilježen u 2012., uvećanog za 20 % tolerancije.
            
         
               (10)
            
            
               Posebni odbor za carinsku suradnju i olakšavanje trgovine između država CARIFORUM-a i EU-a trebao bi odobriti odstupanje za 300 000 komada hlača od traper-platna iz oznake HS ex ex 6203.42 (oznaka KN 6203 42 31) i 54 054 komada majica iz oznake HS ex ex 6109.10 (oznaka KN ex 6109 10 00) za uvoz u Uniju u razdoblju od dvije godine od dana donošenja ove Odluke.
            
         
               (11)
            
            
               Uredbom Komisije (EEZ) br. 2454/93 (2) utvrđena su pravila upravljanja carinskim kvotama. Kako bi se osiguralo učinkovito upravljanje tarifnim kvotama koje se provodi u bliskoj suradnji nadležnih tijela Dominikanske Republike, carinskih tijela EU-a i Komisije, ta bi se pravila trebala primjenjivati mutatis mutandis na količine uvezene u skladu s odstupanjem odobrenim ovom Odlukom.
            
         
               (12)
            
            
               Kako bi se osiguralo učinkovito praćenje provedbe odstupanja, nadležna tijela Dominikanske Republike trebala bi Komisiji redovito dostavljati pojedinosti o izdanim potvrdama o prometu robe EUR.1,
            
         ODLUČIO JE:
   Članak 1.
   1.   Odstupajući od Protokola I. uz SGP i u skladu s člankom 39. stavkom 2. tog Protokola, sljedeći proizvodi smatraju se proizvodima podrijetlom iz Dominikanske Republike u skladu s uvjetima utvrđenima u člancima 2. do 5. ove Odluke:
   
               a)
            
            
               hlače od traper-platna obuhvaćene oznakom HS ex ex 6203.42 (oznaka KN 6203 42 31) proizvedene od materijala bez podrijetla iz oznaka HS 5209.42, 5513.12 i 5513.19 (oznake KN 5209 42 00, 5513 12 00 i 5513 19 00) koje su krojene u Dominikanskoj Republici i šivane izvan područja država CARIFORUM-a te zatim prane, glačane, prešane i pakirane u Dominikanskoj Republici;
            
         
               b)
            
            
               pamučne majice iz oznake HS ex ex 6109.10 (oznaka KN ex 6109 10 00), proizvedene od pređe bez podrijetla iz oznake HS 5205.23 (oznaka KN 5205 23 00), pletene, bojane, dorađene i krojene u Dominikanskoj Republici, a šivane izvan državnog područja članica CARIFORUM-a i naknadno tiskane i pakirane u Dominikanskoj Republici.
            
         2.   Za potrebe stavka 1., pranje, glačanje ili prešanje tekstila, stavljanje ili tiskanje oznaka, etiketa, logotipa, jednostavni postupci pakiranja ili kombinacija dvaju ili više tih postupaka obavljenih u državama CARIFORUM-a smatraju se dovoljnom obradom ili preradom za stjecanje statusa proizvoda s podrijetlom.
   Članak 2.
   Odstupanje predviđeno člankom 1. primjenjuje se na godišnjoj osnovi na proizvode i količine utvrđene u Prilogu ovoj Odluci, deklarirane za puštanje u slobodan promet iz Dominikanske Republike u EU u razdoblju od 10. ožujka 2015. do 9. ožujka 2017.
   Članak 3.
   Količinama utvrđenima u Prilogu upravlja Europska komisija u skladu s člancima 308.a, 308.b i 308.c Uredbe (EEZ) br. 2454/93.
   Članak 4.
   Carinska tijela Dominikanske Republike provode količinske preglede izvoza proizvodâ iz članka 1.
   Prije završetka mjeseca koji slijedi nakon svakog tromjesečja, carinska tijela Dominikanske Republike preko tajništva Posebnog odbora za carinsku suradnju i olakšavanje trgovine Europskoj komisiji moraju dostaviti izjavu o količinama za koje su izdane potvrde o prometu robe EUR.1 u skladu s ovom Odlukom te serijske brojeve navedenih potvrda.
   Članak 5.
   Polje 7. potvrdâ o prometu robe EUR.1 izdanih na temelju ove Odluke sadržava jedan od sljedećih navoda:
   
               —
            
            
               
                  „Derogation – Decision No 1/2015 of the CARIFORUM-EU Special Committee on Customs Cooperation and Trade facilitation of 10 March 2015”
               ;
         
               —
            
            
               
                  „Dérogation – Décision no 1/2015 du Comité spécial de coopération douanière et de facilitation des échanges CARIFORUM-UE du 10 mars 2015”
               ;
         
               —
            
            
               
                  „Excepción – Decisión no 1/2015 del Comité Especial CARIFORUM-UE de Cooperación Aduanera y Facilitación del Comercio del 10 de marzo 2015”
               .
         Članak 6.
   Ako EU na temelju objektivnih informacija utvrdi nepravilnosti, prijevaru ili opetovano neispunjenje obveza utvrđenih u članku 4. ove Odluke, EU može zatražiti privremenu obustavu odstupanja iz članka 1. u skladu s postupkom predviđenim člankom 22. stavcima 5. i 6. sporazuma SGP CARIFORUM – EU.
   Članak 7.
   Ova Odluka stupa na snagu 10. ožujka 2015.
   
      Sastavljeno u Georgetownu i Bruxellesu 10. ožujka 2015.
      
         Jameel Ahamad BAKSH
         
            Predstavnik CARIFORUM-a
         
         
            u ime država CARIFORUM-a
         
      
      
         Jean-Michel GRAVE
         
            Europska komisija
         
         
            u ime EU-a
         
      
   
   
      (1)  SL L 289, 30.10.2008., str. 3.
   
   
      (2)  Uredba Komisije (EEZ) br. 2454/93 od 2. srpnja 1993. o utvrđivanju odredaba za provedbu Uredbe Vijeća (EEZ) br. 2913/92 o Carinskom zakoniku Zajednice (SL L 253, 11.10.1993., str. 1.).
   
      PRILOG
      
                  Redni br.
               
               
                  Oznaka HS
               
               
                  Oznaka KN
               
               
                  Opis proizvoda
               
               
                  Razdoblje
               
               
                  Količine
                  (komada)
               
            
                  09.1950
               
               
                  ex ex 6203.42
               
               
                  6203 42 31
               
               
                  Muške ili dječačke hlače i hlače do koljena, od traper-platna
               
               
                  10.3.2015. – 9.3.2016.
               
               
                  300 000
               
            
                  10.3.2016. – 9.3.2017.
               
               
                  300 000
               
            
                  09.1951
               
               
                  ex ex 6109.10
               
               
                  ex 6109 10 00
               
               
                  Majice, pletene ili kukičane, od pamuka
               
               
                  10.3.2015. – 9.3.2016.
               
               
                  54 054
               
            
                  10.3.2016. – 9.3.2017.
               
               
                  54 054